Nuuskommentaar: ANC se eeufees te laat vir wittebroodstyd | Die Nuus in Afrikaans - Koerant.co.za
Dat dit ‘n, soos die Werkloosheidverenging dit stel, ‘n duur bedwelmende fees was om mense van hul werklike probleme te laat vergeet is ongetwyfeld so. ‘n Mens kan daarom die vraag vra hoeveel kapitaal Zuma in die besonder, en die ANC in die algemeen daaruit gaan kry? Sal Zuma daarop kan ry tot die ANC aan die einde van vanjaar hom as leier gaan herkies of verwerp? En die aanduidings is dat dit nee sal wees.
‘n Interessante aspek wat baie kommentators geheel verswyg, is Zuma se oproepe tot nasionale dialoog. Die afgelope jaar was daar uit verskeie invloedryke kringe oproepe hiervoor. Die oproepe het uit wyd-uiteenlopende kringe gekom soos die FW de Klerkstigting, die Afrikanerbond en mnr. Willie Spies van Afriforum. Aan die een kant van die spektrum is daar kommer dat die 1994-onderhandelde skikking besig is om in die sand uit te loop deur optredes en eise van die ANC wat selfs teen die onderhandelde grondwetlike beginsels gemik is. Aan die ander kant word gevoel dat die bestaande grondwet in elk geval in terme van die volkereg tekort skiet en dat ‘n nuwe grondwet onderhandel moet word wat meer in pas met internasionale gebruike is, en die belange van minderhede beter beskerm.